b"\n_START_ARTICLE_\nBanksy\n_START_SECTION_\nArt\n_START_PARAGRAPH_\nBanksy empra t\xc3\xa0ctiques de comunicaci\xc3\xb3-guerrilla i d'Adbusters per oferir una perspectiva diferent sobre temes pol\xc3\xadtics i econ\xc3\xb2mics. Amb aquest m\xc3\xa8tode sol modificar motius i fotografies conegudes. No obstant aix\xc3\xb2, tamb\xc3\xa9 ha acceptat enc\xc3\xa0rrecs per a obres ben\xc3\xa8fiques (per exemple, d'organitzacions com Greenpeace)._NEWLINE_A m\xc3\xa9s dels seus grafits, ha penjat sense autoritzaci\xc3\xb3 obres seues en alguns museus. Tant a la Tate Modern de Londres, com el Museum of Modern Art, el Metropolitan Museum of Art, el Brooklyn Museum i l'American Museum of Natural History de Nova York, com en el Louvre, els quadres penjats passaren desapercebuts el 2005 entre la resta d'obres. El maig de 2005 fou trobada al British Museum una versi\xc3\xb3 d'una pintura rupestre que mostrava ca\xc3\xa7adors amb carros de la compra._NEWLINE_El setembre de 2006 modific\xc3\xa0 la portada d'un \xc3\xa0lbum de Paris Hilton i va repartir 500 c\xc3\xb2pies de la falsificaci\xc3\xb3 entre diferents botigues de discos. Entre altres es mostrava la foto de Hilton amb un cap de gos. El CD contenia composicions pr\xc3\xb2pies de Banksy. El setembre del mateix any instal\xc2\xb7la una escultura d'un presoner de Guantanamo en un parc d'atraccions de Disneyland._NEWLINE_La seva obra est\xc3\xa0 fortament influ\xc3\xafda per Blek le rat.\n_START_SECTION_\nEscrits\n_START_PARAGRAPH_\nBanksy ha editat llibres propis que contenen imatges dels seus treballs en diferents pa\xc3\xafsos, alguns quadres i comentats per ell. El seu primer llibre, Banging your head against a brick wall, fou publicat en blanc i negre, el seu segon llibre, Existencilism, en color. El 2004 aparegu\xc3\xa9 el seu tercer llibre, Cut it out, i a principis del 2006 una compilaci\xc3\xb3 dels seus tres llibres anteriors amb el nom Wall and Piece.\n_START_SECTION_\nCinema\n_START_PARAGRAPH_\nBanksy va presentar la seva primera pel\xc2\xb7l\xc3\xadcula-documental al festival de Sundance i a la Berlinale de 2010. Titulat Exit through the gift shop, fou un documental sobre la vida de l'home que enregistrava en v\xc3\xaddeo les accions del mateix Banksy. La pel\xc2\xb7l\xc3\xadcula va tenir una bona rebuda per part de la cr\xc3\xadtica i l'any 2011 va ser nominada com a millor documental als Oscar i BAFTA de l'any."